Smitten stiger lige nu så kraftigt, at der er grund til at være bekymret. Sådan indleder statsminister Mette Frederiksen (S) tirsdagens spørgetime i Folketinget. - Det går uhyggeligt hurtigt, siger hun og uddyber, at myndighederne nu er der, hvor de ikke bare følger udviklingen på daglig basis, men flere gange om dagen. Mette Frederiksen fortæller samtidig, at myndighederne lige nu overvejer nye coronatiltag. - Vi må ikke lade pandemien løbe løbsk. Tirsdag er 6324 konstateret smittet med coronavirus. Det er det højeste antal smittede nogensinde i pandemien. Tredje stik i coronapasset Hvilke konkrete tiltag, der er tale om, er ikke helt klart. Mette Frederiksen nævner blandt andet, at myndighederne kigger på, om tredje stik kan blive en del af coronapasset. Derudover undersøges det, om tredje stik kan gives enndu hurtigere end 5 måneder og 14 dage efter andet stik, som er udgangspunkter nu. Mette Frederiksen fortæller desuden om et styrket vaccineindsats - både for børn og resten af den danske befolkning. - Fra næste uge er det målet, at der kan vaccineret 0,5 millioner danskere om ugen, siger hun. Mette Frederiksen uddyber, at det er helt afgørende, at alle danskere lader sig vaccinere, så vi kan komme igennem pandemien så godt som muligt. Stor stigning i smitte Det er særligt smitten med den nye Omikron-variant, der bekymrer, fortæller Mette Frederiksen. - Den spreder sig hastigt, lyder det. Det første smittetilfælde med Omikron blev bekræftet søndag 28. november, og siden har der været udbrud til flere koncerter og til en julefrokost i Viborg. Også den smitte med Delta-varianten er kraftigt stigende. Den seneste uge er 33.000 konstateret smittet - over 5000 dagligt. Desuden er antallet af indlæggelser mere end firdoblet de sidste to måneder. - Det er tal, vi holder skarpt øje med, siger statsministeren. Der er indkaldt til pressemøde med myndighederne klokken 16. Her vil de give en status på epidemien og Omikron-varianten.

Opsummering:
Det er særligt smitten med den nye Omikron-variant, der bekymrer, fortæller statsministeren. Forskellige sundhedsmyndigheder holder pressemøde om situationen klokken 16.